KOMISIJOS SPRENDIMAS
2005 m. sausio 27 d.
nustatantis pereinamojo laikotarpio priemones, kurias Kipras turi taikyti dėl gyvūninės kilmės šalutinių produktų sudeginimo arba laidojimo vietoje pagal Europos Parlamento ir Tarybos reglamentą (EB) Nr. 1774/2002
(pranešta dokumentu Nr. K(2005) 133)
(tik tekstas graikų kalba yra autentiškas)
(Tekstas svarbus EEE)
(2005/62/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. spalio 3 d. Europos Parlamento ir Tarybos reglamentą (EB) Nr. 1774/2002, nustatantį sveikatos taisykles gyvūninės kilmės šalutiniams produktams, neskirtiems vartoti žmonėms (1), ypač į jo 24 straipsnio 6 dalį ir 32 straipsnio 1 dalį,
kadangi:
(1)
Pagal Reglamentą (EB) Nr. 1774/2002 gali būti leista išskirtinėmis aplinkybėmis taikyti leidžiančias nukrypti nuostatas dėl gyvūninės kilmės šalutinių produktų šalinimo juos sudeginant arba laidojant vietoje. Minėtas reglamentas taip pat nustato, kad neleidžiama taikyti leidžiančių nukrypti nuostatų gyvūnų, kurie įtariami užsikrėtę užkrečiamąja spongiformine encelofatija (USE) arba oficialiai patvirtinti užsikrėtę USE, atžvilgiu.
(2)
2003 m. gegužės 12 d. Komisijos reglamente (EB) Nr. 811/2003, įgyvendinančiame Europos Parlamento ir Tarybos reglamentą (EB) Nr. 1774/2002 dėl draudimo šerti žuvis tos pačios rūšies perdirbtomis žuvimis, gyvūninės kilmės atliekų laidojimo ir deginimo bei nustatančiame tam tikras pereinamojo laikotarpio priemones (2), yra nustatytos nuostatų dėl gyvūninės kilmės šalutinių produktų šalinimo juos sudeginant arba laidojant vietoje taikymo taisyklės.
(3)
2004 m. balandžio 29 d. Komisijos sprendime 2004/467/EB, nustatančiame pereinamojo laikotarpio priemones, kurias Kipras ir Estija turi taikyti dėl gyvūninės kilmės šalutinių produktų sudeginimo arba laidojimo vietoje pagal Europos Parlamento ir Tarybos reglamentą (EB) Nr. 1774/2002 (3), yra nustatomos nukrypti leidžiančios nuostatos, taikytinos iki 2005 m. sausio 1 d.
(4)
Kipras informavo Komisiją, kad iki 2005 m. sausio 1 d. jis neturės veikiančios gyvūninės kilmės šalutinių produktų surinkimo sistemos. Todėl būtina pratęsti Sprendimu 2004/467/EB numatytų laikinųjų priemonių galiojimą tolesniam laikotarpiui.
(5)
Pereinamojo laikotarpio metu Kipras turi imtis reikalingų priemonių, siekiant išvengti pavojaus žmonių sveikatai bei gyvūnų sveikatai bei žalos aplinkai, kaip numatyta Reglamente (EB) Nr. 811/2003.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Pagal Reglamento (EB) Nr. 1774/2002 4 straipsnio 2 dalies, 5 straipsnio 2 dalies ir 6 straipsnio 2 dalies leidžiančias nukrypti nuostatas Kipras gali leisti iki 2005 m. lapkričio 1 d. savo teritorijose deginti ar laidoti vietoje gyvūninės kilmės produktus.
2. 1 dalyje nurodytos nukrypti leidžiančios nuostatos netaikomos Reglamento (EB) Nr. 1774/2002 4 straipsnio 1 dalies a punkto i papunktyje nurodytoms 1 kategorijos medžiagoms.
2 straipsnis
Kipras, leisdamas deginti ar laidoti vietoje, kaip nustatyta šio sprendimo 1 straipsnyje, imasi visų reikiamų priemonių, siekiant išvengti pavojaus žmonių ar gyvūnų sveikatai bei aplinkai pagal Reglamento (EB) Nr. 811/2003 6 ir 9 straipsniuose nustatytas įgyvendinimo taisykles. Kipras iki 2005 m. birželio 1 d. informuoja Komisiją ir kitas valstybes nares apie padarytą pažangą diegiant atitinkamą sistemą.
3 straipsnis
Šis sprendimas taikomas nuo 2005 m. sausio 1 d. iki 2005 m. lapkričio 1 d.
4 straipsnis
Šis sprendimas skirtas Kipro Respublikai.
Priimta Briuselyje, 2005 m. sausio 27 d.